फिलिपिन्ससँग नेपालको साँघुरो हार
नेपालको फिलिपिन्सविरुद्ध बिहीबारको अन्तर्राष्ट्रिय मैत्रीपूर्ण खेल एउटा तथ्यका लागि सधैं सम्झिने छ । तथ्यका नायक हुन्, आर्मीका विमल पाण्डे । सम्भवतः उनी आफ्नो खेलजीवनको अन्त्यतिर थिए । उनले सोचेका पनि थिएनन्, कुनै दिन नेपालका लागि खेल्ने छु भनेर । तर, सहिद स्मारक लिग ‘ए’ डिभिजन ०७९–८० को क्रममा उनी प्रशिक्षक भिन्सेन्जो अल्बर्टो एनिसको नजरमा परिहाले । नतिजास्वरूप उनले फिलिपिन्ससँग राष्ट्रिय टोलीबाट डेब्यु गर्ने अवसर पाए ।
काठमाडौँ — नेपालको फिलिपिन्सविरुद्ध बिहीबारको अन्तर्राष्ट्रिय मैत्रीपूर्ण खेल एउटा तथ्यका लागि सधैं सम्झिने छ । तथ्यका नायक हुन्, आर्मीका विमल पाण्डे । सम्भवतः उनी आफ्नो खेलजीवनको अन्त्यतिर थिए । उनले सोचेका पनि थिएनन्, कुनै दिन नेपालका लागि खेल्ने छु भनेर । तर, सहिद स्मारक लिग ‘ए’ डिभिजन ०७९–८० को क्रममा उनी प्रशिक्षक भिन्सेन्जो अल्बर्टो एनिसको नजरमा परिहाले । नतिजास्वरूप उनले फिलिपिन्ससँग राष्ट्रिय टोलीबाट डेब्यु गर्ने अवसर पाए ।त्यो पनि सुरुआतमै । अनि यसै क्रममा बनेको छ एउटा कीर्तिमान । त्यसमा विमललाई पनि गर्व रहनेछ । उनी नेपालका लागि सबैभन्दा बढी उमेरमा डेब्यु गर्ने खेलाडी बनेका छन् । फिलिपिन्सविरुद्धको खेलका लागि रियल मेमोरियल स्टेडियममा डेब्यु गर्दा उनी ३३ वर्ष ४ महिना २४ दिनका थिए । त्यस अगाडि सबैभन्दा बढी उमेरमा नेपालका लागि डेब्यु गरेको कीर्तिमान टासी छिरिङको नाममा छ । सन् २००५ को साफ च्याम्पियनसिपमा उनले भारतविरुद्ध डेब्यु गरेका थिए । पाकिस्तानको कराँचीमा भएको उक्त खेलमा टासीले पनि नेपालका लागि सुरुमै खेल्न पाए । जापानी प्रशिक्षक तोसिहिरो सिवाजावाले उनलाई त्यो मौका दिएका थिए । त्यतिबेला टासीको उमेर थियो ३२ वर्ष ७ महिना १६ दिन । त्यसको १८ वर्षपछि अब विमलले पनि भारतको बेंग्लोरमा हुने साफ च्याम्पियनसिप खेल्नेछन् । विमल र मनाङ मर्स्याङ्दीका खेलाडी रहेका टासीको एउटा समानता के भने दुवै डिफेन्डरका रूपमा थिए । विमलको उपलब्धिले फेरि सिद्ध भएको छ, खेलाडीको भाग्य कुन बेला कसरी फेरिने हो, थाहा हुन्न । यता फिलिपिन्सविरुद्धको खेलमै फर्कने हो भने नेपालको हार साँघुरो रह्यो । यसअघि फिलिपिन्सविरुद्धको खेलमा नेपालको प्रदर्शन जति धेरै निराशाजनक थियो, यसपल्ट त्यति साह्रो रहेन । प्रशिक्षक एनिसलाई पनि डर थियो, कतै फिलिपिन्स साँच्चै निकै बलियो प्रतिद्वन्द्वी त हुन होइन ? फिलिपिन्सविरुद्धको खेलको इतिहासले यस्तै भन्थ्यो । कम्तीमा त्यस्तो भएन । विमलले मात्र होइन, थ्रीस्टारका लाकेन लिम्बूले पनि डेब्युको अवसर पाए । दुवैका लागि बिहीबारको दिन सधैं सम्झनामा रहनेछ । नेपालका विमल पाण्डे (रातो) र फिलिपिन्सका केन्सिरो मिचेल । तस्बिर : एएफपीखेलको एकमात्र गोल भने ४९ औं मिनेटमा भएको थियो, जतिबेला पूजन उपरकोटीले नेपाली पेनाल्टी बक्सबाट बललाई राम्रोसँग क्लियर गर्न सकेनन् । जाभियर अगुस्टाइन ग्योसोले निर्णायक गोल गरे । नेपालले केही राम्रा अवसर सिर्जना गरे पनि त्यो निर्णायक साबित हुन सकेन । खेलको १४ औं मिनेटमा एरिक विष्टको प्रहार पोस्टको दूरी टाढा रहेर बाहिरियो । यस्तै २३ औं मिनेटमा अञ्जन विष्टले राम्रो क्रस त निकाले तर त्यो आयुष घलानको पहुँचसम्म पुगेन । नेपालले प्राप्त गरेको सबैभन्दा राम्रो मौका भने ६२ औं मिनेटमा थियो । एरिकको फ्रिकिकमा अनन्त तामाङले मीठो हेड त गरे तर, त्यो पोस्टमा लागेर फर्केको थियो । त्यतिमात्र होइन, खेल सकिन दुई मिनेटअगाडि अनन्तकै हेड प्रहार फिलिपिनो गोलरक्षक प्याट्रिक फिलिपले बचाउ गरे । यो यस्तो हार रह्यो, जसमा नेपाली खेलाडी र प्रशिक्षक निराश हुनुपर्ने छैन । अब नेपाली टिम सकारात्मक रहँदै शुक्रबार नै बेंग्लोरका लागि प्रस्थान गर्नेछ । प्रशिक्षकमा एनिस नियुक्त भएयता नेपाल पराजित भएको यो पहिलो खेल हो । त्यसअगाडि नेपालले थ्री नेसन्स कपमा लाओसलाई हराएपछि भुटानसँग बराबरी खेलेको थियो । त्यस प्रतियोगिताकै फाइनलमा नेपालले लाओसलाई हराए पनि त्यो औपचारिक मान्यताप्राप्त खेल भने थिएन । हारले नेपालको लगातार तीन खेलको जित यात्रामा भने पूर्णविराम लागेको छ । थ्री नेसन्स कपअगाडि नेपालले बंगलादेशविरुद्धको मैत्रीपूर्ण अन्तर्राष्ट्रिय खेल जितेको थियो । अबको साफ च्याम्पियनसिपमा नेपाल समूह ‘ए’ मा छ । यस समूहका अन्य टिममा डिफेन्डिङ च्याम्पियन भारत र पाकिस्तानसँगै कुवेत छ । असार ६ मा हुने उद्घाटन खेलमा नेपालले आमन्त्रित टिम कुवेतको सामना गर्नेछ । त्यसपछि असार ९ मा हुने खेलमा नेपाल भारतसँग भिड्ने छ । नेपालको अन्तिम खेल पाकिस्तानविरुद्ध असार १२ मा छ । नेपालले उपविजेताका रूपमा बेंग्लोरमा आफ्नो चुनौती पेस गर्नेछ । नेपाली टोली : किरण लिम्बू, विमल पाण्डे, अनन्त तामाङ, लाकेन लिम्बू, एरिकविष्ट, आयुष घलान (आशिष चौधरी ८५), अञ्जन विष्ट (विमल घर्तीमगर ७०), पूजन उपरकोटी (आभास लामिछाने ८५), नवयुग श्रेष्ठ (दीपकसिंह ठकुरी ५२), सनिश श्रेष्ठ, रोहित चन्द ।